Juan José Mosalini

Juan José Mosalini (født 29. november 1943, død 27. mai 2022) var en argentinsk bandoneonist. Han spesialiserte seg på tango nuevo.

Biografi

Bakgrunn 
Mosalini ble født inn i en familie av håndverkere som var lidenskapelig opptatt av musikk. Hans far og bestefar, som begge spilte bandoneon, førte ham inn i Argentinas musikalske tradisjoner. Åtte år gammel begynte han selv å lære dette instrumentet. Mosalini var stort sett selvlært musiker, som lærte mye av musikk på gaten. 13 år gammel hadde han allerede begynt å spille i ballsaler som medlem av et orkester sammensatt av fire bandoneonister, fire fioliner, en pianist, en bassist og to sangere.

Karriere 
I 1961 vant han førsteprisen i en konkurranse arrangert av argentinsk fjernsyn. 17 år gammel ble han profesjonell musiker. Mens de fleste av de unge i tiden var mer interessert i rockemusikk, viet han hele sitt liv til tradisjonell musikk. Frem til 1976 bodde han i Argentina hvor han spilte med noen av de mest kjente orkestre og solister. Han komponerte, arrangerte, tolket, akkompagnerte og produserte innspillinger med blant andre José Basso, Leopoldo Federico, Astor Piazzolla, Osvaldo Pugliese, Susana Rinaldi, Edmundo Rivero og Horacio Salgán. Der startet han sitt første ensemble, Guardia Nueva kvintett, sammen med bandoneonisten Daniel Binelli, og hadde en betydelig innflytelse på avantgarde tango.

I 1977 flyttet han til Frankrike. Sammen med andre argentinske musikere dannet han bandet Tiempo Argentino og spilte inn et album med tittelen Tango Rojo med blant andre pianisten Gustavo Beytelmann, fløytisten Enzo Gieco og gitaristen Thomas Gubitsch. Senere dannet han kvartetten Canyengues (med Gustavo Beytelmann og Patrice Caratini) og ga ut en rekke innspillinger, inkludert et soloalbum som fikk gode kritikeromtaler.

Mosalini arbeidet for å spre kunnskap om og undervise bandoneon i Frankrike og i 1999 grunnla det første bandoneonkurset i Europa ved musikkonservatoriet i Gennevilliers. Som komponist skrev han også filmmusikk, blant annet til Vengeance à double face og Le Quatrieme pouvoir.

Diskografi 
 Don Bandoneón ‎ (LP, Album) (Hexagone 1979)
 La Bordona ‎(LP, Album) med Juan Jose Mosalini, Gustavo Beytelman, Patrice Caratini (Productions Patrice Caratini 1982)
 Inspiracion Del Tango (LP) med Mosalini, Beytelmann, Caratini (Eigelstein Musikproduktion 1983)
 Buenas Noches Che Bandoneon (LP, Album) (Eigelstein Musikproduktion Teldec 1983)
 World Music Meeting ‎(LP, Album + 7") med Hozan Yamamoto, Charlie Mariano. Juan José Mosalini, Krzesimir Debski, Alfred Harth, Karl Berger, Peter Kowald, Ken Johnson. Ponda O'Bryan, Trilok Gurtu, Barry Altshul (Eigelstein Musikproduktion 1985)
 Imagenes ‎(LP, Album) med Mosalini, Beytelmann, Caratini (Eigelstein Musikproduktion 1987)
 Violento (CD, Album) med Mosalini, Beytelmann, Caratini (Harmonia Mundi - Label Bleu 1990)
 Ché Bandoneon (CD) Label Bleu 1992)
 Tango La Elegia De Quienes Ya No Estan ‎(CD) (Telarc) med Rudolf Werthen, I Fiamminghi, Juán José Mosalini 1999
 Conciertos Para Bandoneon Y Guitarra ‎(CD) med Juán José Mosalini, Leonardo Sanchez, L'Ensemble De Basse-Normandie, Dominique Debart (Label Bleu 1990)
 Clásico Y Moderno ‎(CD, Album, Spe) med Mosalini og Quatuor Benaïm (Mañana 2005)
 Piazzolla Vol. 2 (Sinfonía Buenos Aires / Mar Del Plata 70 / Cuatro Estaciones Porteñas / Concerto For Bandoneón, String Orchestra And Percussion) ‎(CD) med Astor Piazzolla, Juán José Mosalini, Württembergische Philharmonie Reutlingen, Gabriel Castagna (Chandos 2007)

Referanser

Eksterne lenker 
 
 
 José Mosalini på ALLMUSIC 
 Juan José Mosalini på Spotify
 Juan José Mosalini på Label Bleu 

Argentinske musikere
Personer fra Buenos Aires